Gloria in excelsis Deo in initio missæ et Ite missa est in fine parem habent vel in dicendo vel non dicendo consuetudinem. Ad quamcumque enim missam hymnus prædictus dicitur, ad eam quoque Ite missa est; et ubi ille non præmittitur, iste quoque non sequitur, id est Ite missa est. Omittitur autem utrumque a prima dominica Adventus usque ad primam missam in nocte Nativitatis Domini et a Septuagesima usque in Pascha; feria tamen quinta Cœnæ Domini, si episcopus cantat missam, canitur Gloria in excelsis Deo; alias autem non. Et sciendum est quia, cum Gloria in excelsis Deo omittitur, nec subdiaconus tunicam nec diaconus induit dalmaticam, sed uterque utitur casula; et levita quidem lecturus evangelium casula se circumcingit, subdiaconus vero lecturus epistolam eam omnino exuit, sed tamen post epistolam ministraturus eam reinduit; item diaconus dicturus Benedicamus Domino eam ut moris est revestit.